Boer en seun op Bonnievale-plaas oorvalArgieffoto ŉ Boer van Bonnievale in die Wes-Kaap en sy 15-jarige seun is Dinsdag deur vyf mans in polisiedrag tydens ŉ plaasaanval aangehou. Patruzcka Müller, verteenwoordiger van AfriForum se Langeberg-tak, het gesê die vyf mans het hulle as polisiebeamptes voorgedoen toe hulle omstreeks 17:45 by Dickter de Wet se plaas opgedaag het. Die verdagtes het na bewering gesê hulle is daar in verband met ‘n strafregtelike saak wat ondersoek word. De Wet het die beamptes, wat in polisiedrag geklee was, na die kantoor op die plaas geneem. Daar is hy en sy seun oorval en deur die rowers vasgemaak. Hulle is ook na bewering gewurg. Volgens Müller is De Wet en sy seun nie ernstig beseer nie. Kapt. FC van Wyk, polisiewoordvoerder, het gesê die vyf mans het ŉ onbekende hoeveelheid kontant, ŉ vuurwapen, ŉ rekenaar, ŉ televisie en ŉ skootrekenaar gesteel. Hy het bevestig dat een van die mans ŉ polisiereënjas en ŉ ander man ŉ koeëlvaste baadjie aangehad het. “Geen verdagtes is nog in hegtenis geneem nie. Mense met meer inligting oor hierdie voorval word versoek om die ondersoekbeampte, sers. DD Moses, by 079 894 1800 te bel,” het hy gesê.